Diari Oficial de la Generalitat Valenciana


Sumari del DOGV 7526, del 15-05-2015 (2015/4435)

RESOLUCIÓ de 13 de maig de 2015, de la Direcció General de Formació Professional i Ensenyances de Règim Especial, per la qual es dicten instruccions en matèria d'ordenació acadèmica i d'organització de l'activitat docent dels conservatoris i centres autoritzats d'ensenyances artístiques professionals de Música i Dansa de la Comunitat Valenciana per al curs 2015-2016.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7526

Data del DOGV
:   15-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4435


Data del document
:   13-05-2015

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 13 de maig de 2015, de la Direcció General de Formació Professional i Ensenyances de Règim Especial, per la qual es dicten instruccions en matèria d'ordenació acadèmica i d'organització de l'activitat docent dels conservatoris i centres autoritzats d'ensenyances artístiques professionals de Música i Dansa de la Comunitat Valenciana per al curs 2015-2016. [2015/4435]  
La Llei Orgànica 8/2013, de 9 de desembre, per a la millora de la qualitat educativa (BOE 10.12.2013) promou l'adquisició de competències fonamentals per al desenrotllament acadèmic de l'alumnat. En concret, per a les ensenyances artístiques, la Llei Orgànica 2/2006, de 3 de maig, d'Educació (BOE 04.05.2006), dedica el títol I, capítol VI, secció primera. Així mateix, el Reial Decret 1577/2006, de 22 de desembre, pel qual es fixen els aspectes bàsics del currículum de les ensenyances professionals de Música regulades per la Llei Orgànica 2/2006, de 3 de maig, d'Educació, així com pel Reial Decret 85/2007, de 26 de gener, pel qual es fixen els aspectes bàsics del currículum de les ensenyances professionals de Dansa regulades per la Llei Orgànica 2/2006, de 3 de maig, d'Educació, constituïxen, junt amb el que disposa l'esmentada llei orgànica, la normativa bàsica d'aplicació en esta matèria.  
A la Comunitat Valenciana, el Decret 159/2007, de 21 de setembre, del Consell, pel qual s'establix el currículum de les ensenyances elementals de Música i es regula l'accés a estes ensenyances; el Decret 148/2014, de 12 de setembre, del Consell, de modificació del Decret 159/2007, de 21 de setembre, del Consell, pel qual s'establix el currículum de les ensenyances elementals de música i es regula l'accés a estes ensenyances, i s'incorpora al catàleg d'especialitats la Dolçaina, el Decret 157/2007, de 21 de setembre, del Consell, pel qual s'establix el currículum de les ensenyances elementals de Dansa i es regula l'accés a estes ensenyances; el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, així com el Decret 156/2007, de 21 de setembre, del Consell, pel qual s'establix el currículum de les ensenyances professionals de Dansa i es regula l'accés a estes ensenyances, desenrotllen el que disposa la normativa bàsica; així com el Decret 109/2011, de 2 de setembre, del Consell, pel qual es desenrotlla el currículum de les especialitats de Baix Elèctric i Guitarra Elèctrica establides en el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances. En les seues respectives disposicions finals, els mencionats decrets autoritzen la conselleria competent en matèria d'educació a dictar les disposicions necessàries per a la seua aplicació i el seu desenrotllament. Els aspectes d'ordenació acadèmica en estes ensenyances es regulen en l'Orde 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula, així com els aspectes d'ordenació general, per a l'alumnat que curse les ensenyances elementals i professionals de Música i Dansa a la Comunitat Valenciana, així com en les distintes resolucions dels òrgans competents en matèria de centres i ordenació per les quals es regula l'organització i el funcionament dels conservatoris de Música i Dansa pertanyents a la Conselleria amb competències en educació. Esta norma reglamentària serà aplicable en tot allò que no s'opose a normes del mateix rang publicades amb posterioritat o de superior rang.  
D'altra banda, l'entrada en vigor del Decret 73/2012, de 18 de maig, del Consell, pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari a la Comunitat Valenciana (DOCV 6778, 21.05.2012), afecta determinats preceptes continguts en les normes que desenrotllen reglamentàriament les ensenyances artístiques professionals de Música i Dansa a la Comunitat Valenciana.  
Com a conseqüència del que s'ha exposat anteriorment, i amb la finalitat de concretar les modificacions normatives introduïdes, es dicten estes instruccions respecte a l'organització i el funcionament de l'activitat dels conservatoris i centres autoritzats d'ensenyances artístiques professionals de Música i Dansa d'ensenyances elementals i professionals, per al curs 2015-2016.  
Per tot això, en virtut de les competències que ens conferixen el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, estos òrgans resolen dictar i aprovar les instruccions següents:  
  
  
Apartat únic  
Aprovar les instruccions incloses en l'annex I, a les quals haurà d'ajustar-se l'organització i el funcionament dels conservatoris i centres autoritzats d'ensenyances artístiques de Música i Dansa de la Comunitat Valenciana per al curs 2015-2016.  
  
València, 13 de maig de 2015.- El director general de Formació Professional i Ensenyances de Règim Especial: Marcial Díaz Garrigues.  
  
  
  
ANNEX I  
Instruccions d'organització i funcionament   
per al curs 2015-2016  
  
Primera. Àmbit d'aplicació  
Les presents instruccions seran aplicables en els conservatoris i en els centres autoritzats per a impartir ensenyances elementals i professionals de Música i Dansa en l'àmbit de gestió de la Comunitat Valenciana, durant el curs 2015-2016.  
  
Segona. Calendari per a la inscripció i realització de les proves d'ingrés i accés a ensenyances elementals  
1. El calendari per a les proves d'ingrés a primer curs s'ajustarà als terminis següents:  
Inscripció: des de les 09:00 hores del dia 1 de juny fins a les 15:00 hores del 10 de juny de 2015.  
Realització de les proves: de l'1 al 15 de setembre.  
Els centres docents podran solicitar autorització per a ampliar excepcionalment el període de realització de les proves durant el mes de setembre; per a fer-ho hauran d'alegar les causes que justifiquen i motiven la necessitat d'ampliar el dit període. La solicitud haurà de remetre's a la direcció general competent en matèria d'ordenació acadèmica de les ensenyances de règim especial, que resoldrà la dita solicitud d'autorització en el termini màxim d'un mes des de la seua recepció, i es consideraran desestimades les solicituds si no es dicta una resolució expressa en el dit termini.  
2. Quant a les proves d'accés a un curs diferent del primer, el calendari serà el següent:  
Inscripció: des de les 09:00 hores del dia 1 de juny fins a les 15:00 hores del 10 de juny de 2015.  
Realització de les proves: durant el mes de setembre, després de les d'ingrés a primer curs i abans de l'inici del període lectiu del curs.  
  
  
Tercera. Calendari per a la inscripció i realització de les proves d'accés a ensenyances professionals  
1. La primera convocatòria anual de les proves d'accés, tant per a primer curs com per a un curs diferent del primer, es regirà segons el calendari següent:  
Inscripció: des de les 09.00 hores del dia 15 de maig a les 15.00 hores del 29 de maig de 2015.   
Realització de la prova: del 8 de juny al 30 de juny.  
2. La segona convocatòria anual tindrà el calendari següent:  
Inscripció: des de les 09.00 hores del dia 1 de juliol a les 15.00 hores del 15 de juliol de 2015.  
Realització de les proves: de l'1 al 10 de setembre.  
  
Quarta. Prova d'ingrés i accés  
1. La inscripció a les proves d'ingrés a primer curs o d'accés a cursos diferents del primer de les ensenyances elementals de Música i Dansa, així com la matriculació per a realitzar les proves d'accés tant a primer curs com a cursos diferents del primer de les ensenyances professionals de Música i Dansa en els conservatoris públics de la xarxa de centres docents de la Generalitat Valenciana es realitzaran de manera telemàtica per mitjà de l'aplicació informàtica habilitada a este efecte per la conselleria competent en matèria d'educació.  
Una vegada s'haja omplit la solicitud telemàtica, els aspirants hauran d'imprimir-la per a presentar-la, junt amb els documents adjunts corresponents, de manera presencial, en la secretaria de cada un dels centres en què desitge realitzar la prova, a partir de l'endemà de la inscripció en línia del procediment i fins al 15 de juny, en ensenyances elementals ?tant a primer curs com a cursos diferents del primer?, fins al 3 de juny per a la primera convocatòria d'ensenyances professionals i fins al 21 de juliol per a la segona convocatòria d'ensenyances professionals, i s'haurà d'adjuntar el justificant de pagament, en el cas de les ensenyances professionals, junt amb la documentació solicitada perquè, d'esta manera, quede formalitzada la matrícula.  
2. Finalitzat el termini d'inscripció, els conservatoris i centres autoritzats d'ensenyances artístiques professionals de Música i Dansa faran públiques les llistes provisionals de l'alumnat el dia 16 de juny, en el cas de les ensenyances elementals de Música i Dansa, i en el cas de les ensenyances professionals, el dia 4 de juny per a la primera convocatòria d'ensenyances professionals i el dia 22 de juliol per a la segona convocatòria d'ensenyances professionals. Els candidats exclosos disposaran de tres dies hàbils per a poder esmenar la causa que haja motivat la seua exclusió. Així mateix, aquells candidats que hagen detectat errors en les seues dades hauran de comunicar-ho a la secretaria del centre per escrit en el mateix termini, per a la seua esmena. Les reclamacions, si és el cas, es dirigiran al director o directora de cada conservatori o centre autoritzat d'ensenyances artístiques professionals corresponent.  
3. Esmenats els possibles errors, s'exposaran en els taulers d'anuncis les llistes definitives de l'alumnat matriculat en la prova d'ingrés i/o accés d'ensenyances elementals i professionals de Música i Dansa, en els conservatoris i centres autoritzats d'ensenyances artístiques professionals de Música i Dansa, en les dates següents:  
Ensenyances elementals: el dia 22 de juny.  
Primera convocatòria d'ensenyances professionals: el dia 10 de juny.  
Segona convocatòria d'ensenyances professionals: el dia 28 de juliol.  
4. En el cas dels conservatoris municipals i centres autoritzats, seran aplicables els terminis estipulats en la present instrucció.  
  
Quinta. Seguiment de l'assistència  
L'alumnat matriculat té l'obligació d'assistir a classe i al centre, d'acord amb l'article 24 del Decret 39 2008/, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis. Així mateix, també serà aplicable l'article 33 del Decret 39/2008, de 4 d'abril, del Consell, anteriorment mencionat. En conseqüència, el conservatori, en el seu reglament de règim intern, haurà de contemplar, per a cada assignatura comuna o pròpia, optativa i especialitat Instrumental o Cant, el nombre màxim de faltes d'assistència, superat el qual s'impossibilitarà a l'alumne o alumna l'aplicació del caràcter continu de l'avaluació.  
  
  
Sexta. Drets de reclamacions  
Caldrà ajustar-se al que disposa el capítol V (articles 13-17) de l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
Sèptima. Programació general anual  
1. La programació general anual arreplega el conjunt d'activitats i ensenyances previstes per al període d'un curs escolar, de manera que constituïx un instrument de planificació global de validesa anual per al centre docent.  
2. L'elaboració de la programació general anual la coordinarà l'equip directiu i tindrà en compte les deliberacions i acords del claustre de professors i l'avaluació de la programació general anual corresponent al curs anterior, per mitjà de la memòria final anual.  
3. Una vegada elaborada la programació general anual, serà elevada al consell escolar per a la seua informació i coneixement. Una vegada aprovada, esta es farà pública en la secretaria dels conservatoris i quedarà a disposició de la Inspecció d'Educació i de qualsevol membre de la comunitat educativa que la solicite. La direcció dels conservatoris haurà de remetre un exemplar de la programació general anual a la direcció territorial competent en matèria d'educació abans de la finalització del primer trimestre de cada curs escolar.  
4. La programació general anual del centre inclourà, almenys:  
a) El projecte educatiu de centre.   
b) El horari general del conservatori i els criteris pedagògics per a la seua elaboració establits pel claustre de professors, d'acord amb la normativa vigent, amb especificació de l'horari dedicat a activitats lectives i complementàries.  
c) La programació didàctica de les assignatures amb inclusió, si és el cas, de les assignatures optatives que s'impartiran, d'acord amb la normativa vigent. En estes programacions didàctiques s'arreplegaran els aspectes següents:  
1) Els objectius, continguts, competències professionals i criteris d'avaluació de cada una de les assignatures i especialitats pròpies de cada departament per cursos. En el cas de les assignatures optatives, tant d'oferta obligada com de disseny propi, s'oferiran seguint una proposta de creació de perfils formatius en l'alumnat de quint i sext d'ensenyances professionals, de manera que se'ls oriente acadèmicament en la seua formació per a poder continuar els seus estudis de Música i/o Dansa entre els diferents perfils professionals i formatius. Cada centre disposarà d'autonomia per a poder dissenyar els perfils formatius.   
2) La distribució temporal de les programacions d'aula, dels continguts durant el curs.  
3) Les decisions de caràcter general sobre la metodologia didàctica que s'aplicarà, així com els materials i recursos que s'utilitzaran.  
  
4) Els criteris, procediments, instruments i criteris de qualificació que s'aplicaran per a l'avaluació de l'aprenentatge de l'alumnat, d'acord amb els criteris d'avaluació establits.  
5) Els criteris de promoció, amb especial referència als mínims exigibles i als criteris de qualificació.  
6) Les activitats de recuperació per a l'alumnat amb assignatures pendents de cursos anteriors, en els casos que procedisca.  
7) Les mesures d'atenció a la diversitat, si és el cas, per als alumnes i alumnes que ho requerisquen.  
8) Els elements transversals: la comunicació audiovisual i les tecnologies de la informació i de la comunicació.  
9) La concreció dels acords i continguts per a promoure la convivència escolar adoptats en el pla de convivència.  
10) La programació de les activitats acadèmiques conjuntes amb altres departaments que afecten diverses especialitats o assignatures.  
11) Les activitats artístiques complementàries i extraescolars que es pretenguen realitzar des del mateix departament o en coordinació amb altres.  
12) En cas de departaments d'especialitats o assignatures instrumentals, les audicions o recitals que el departament estime necessari que els alumnes i les alumnes realitzen durant el curs. Quant a les assignatures teòriques i teoricopràctiques, els treballs i altres activitats que el departament estime que l'alumnat ha de realitzar durant el curs.  
  
13) Les propostes dels departaments didàctics per a les proves d'aptituds i d'accés a les ensenyances elementals i professionals.  
d) Programa anual de les activitats complementàries i extraescolars del centre des de principi de curs per a l'alumnat, sense perjuí de posteriors variacions que poguera autoritzar el consell escolar.  
e) Aspectes relacionats amb l'ocupabilitat, enfocats al futur laboral de l'alumnat de les ensenyances professionals.  
f) Programació anual de les activitats de formació del professorat.  
  
g) La planificació de reunions dels òrgans de govern i de coordinació docent del conservatori.  
h) La memòria administrativa, que inclourà el document d'organització del centre, l'estadística de principi de curs, la situació de les instalacions i de l'equipament.  
i) Els criteris per a la distribució de les aules, l'accés al material i el préstec o cessió d'instruments.  
j) El pla d'autoavaluació del conservatori i els resultats obtinguts, així com la pràctica docent.  
5. El personal d'administració i servicis, les associacions de pares i mares d'alumnes, així com el consell de delegats d'alumnes, podran fer suggeriments i aportacions que, si és el cas, seran incorporats a la programació general anual.  
6. La Inspecció d'Educació supervisarà l'adequació de la programació general anual, emetrà el pertinent informe i assessorarà el director o directora del conservatori o centre autoritzat sobre les correccions que procedisquen, si calguera.  
7. Al finalitzar el període lectiu establit en el calendari escolar, el claustre de professors avaluarà el grau de compliment de la programació general anual. Les conclusions més rellevants s'arreplegaran en una memòria final que es remetrà a la direcció territorial competent en matèria d'educació al llarg de la segona quinzena del mes de juliol de cada any natural, per tal que l'estudie la Inspecció d'Educació.  
  
  
Octava. Projecte educatiu de centre  
1. El projecte educatiu de centre estarà constituït pel reglament de règim intern, el pla de convivència, la concreció curricular, el pla d'acció tutorial, el pla de normalització lingüística i el projecte lingüístic de centre.   
2. El projecte educatiu constituïx els senyals d'identitat d'un conservatori o centre privat autoritzat i expressa l'educació que desitja i que es desenrotllarà en unes condicions concretes, per la qual cosa haurà de contemplar els valors, els objectius i les prioritats d'actuació, sense limitar-se als aspectes curriculars, i tindre en compte un punt de vista cultural, de manera que es conforme el conservatori o centre privat autoritzat com un element dinamitzador de la zona on està ubicat el centre.  
  
3. El projecte educatiu formarà part de la programació general anual i estarà a disposició de tots els membres de la comunitat educativa.  
  
4. El projecte educatiu de centre definirà els objectius particulars que el conservatori o centre autoritzat es proposa aconseguir, partirà de la seua realitat i prendrà com a referència la legislació vigent. Així mateix, concretarà la coordinació entre els centres d'ensenyances professionals de Música i Dansa i els centres que impartixen estudis superiors.  
5. El projecte educatiu del centre també inclourà un projecte curricular, en el qual es realitzarà la concreció del currículum establit per a cada ensenyança, el qual s'adequarà als objectius generals i específics de les ensenyances, a les característiques de l'alumnat i a l'entorn del centre. Addicionalment, el projecte curricular haurà de distribuir per cursos els continguts i objectius específics, adoptar criteris metodològics generals i unificar totes les decisions sobre avaluació.  
6. La comissió de coordinació pedagògica s'encarregarà de coordinar l'elaboració i responsabilitzar-se de la redacció del projecte curricular de les ensenyances elementals i professionals de Música i Dansa, d'acord amb el currículum oficial de la Comunitat Valenciana i amb les propostes realitzades pels departaments didàctics i les directrius establides pel claustre.  
7. En el procés de reflexió i debat, la comissió de coordinació pedagògica promourà i garantirà la participació de tot el professorat de manera coherent i coordinada, i estimularà l'activitat investigadora i el treball en equip dels professors.  
8. Els projectes curriculars de les ensenyances elementals i professionals de Música i Dansa concretaran i complementaran el currículum oficial de la Comunitat Valenciana i inclouran:  
a) L'adequació dels objectius generals de les ensenyances elementals i professionals al context sociocultural, socioeconòmic i musical del conservatori i a les característiques dels diferents sectors de la comunitat educativa.  
b) Criteris i orientacions metodològiques de caràcter general.  
c) Decisions sobre el procés d'avaluació, les quals comprendran procediments i instruments generals d'avaluació, organització de les sessions d'avaluació, criteris generals d'avaluació i criteris d'ampliació, promoció i recuperació.  
d) Les matèries optatives del quint i sext curs de les ensenyances professionals.  
e) Continguts, criteris d'avaluació i criteris organitzatius que regiran la prova d'aptituds per a l'accés a les ensenyances elementals i a les proves d'accés a ensenyances professionals, d'acord amb el que establix la normativa vigent.  
9. El projecte educatiu de centre abordarà, almenys, els aspectes següents:  
a) Objectius propis per a la millora del rendiment escolar i la continuïtat de l'alumnat en el sistema educatiu.  
b) Línies generals d'actuació pedagògica.  
c) Coordinació i concreció dels continguts curriculars.  
d) Els procediments i criteris d'avaluació, promoció i titulació de l'alumnat.  
e) L'organització de les activitats de recuperació per a l'alumnat amb matèries o assignatures pendents.  
f) La forma d'atenció a la diversitat de l'alumnat.  
g) Els plans d'orientació i acció tutorial.  
h) El procediment per a subscriure compromisos educatius i de convivència amb les famílies, d'acord amb el que s'establisca per orde de la persona titular de la conselleria competent en matèria d'educació.  
  
i) El pla de convivència per a previndre l'aparició de conductes contràries a les normes de convivència i facilitar un adequat clima escolar a què es referix la instrucció sèptima.  
j) El pla de formació del professorat.  
k) Els criteris per a organitzar i distribuir el temps escolar, així com els objectius i programes d'intervenció en el temps extraescolar.  
  
l) Els procediments d'avaluació interna.  
m) Els criteris per a determinar l'oferta d'assignatures optatives de disseny propi.  
n) Els criteris generals per a l'elaboració de les programacions didàctiques de les ensenyances.  
o) Altres criteris que li siguen atribuïts per orde de la persona titular de la conselleria competent en matèria d'educació.  
10. El reglament de règim intern és la norma interna que inclou el conjunt d'objectius, principis, drets, responsabilitats i normes pels quals es regula la convivència i aquelles concrecions particulars referides al funcionament intern del centre, en el marc de la legislació vigent, de tots els membres de la comunitat educativa.  
11. Els conservatoris i centres autoritzats d'ensenyances artístiques elementals i professionals de Música i Dansa elaboraran, a través de l'equip directiu, i amb les aportacions de la comunitat educativa, el seu reglament de règim intern. Haurà d'incloure, entre altres, les normes que garantisquen el compliment del pla de convivència.  
12. El reglament de règim intern concretarà i adaptarà, en el context de cada conservatori i centre autoritzat d'ensenyances artístiques professionals de Música i de Dansa, el contingut del Decret 39/2008, de 4 d'abril, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis.  
  
  
Novena. Pianista acompanyant  
En els conservatoris de Música, en compliment de la normativa vigent, este professorat s'integrarà en el departament o departaments didàctics corresponents a les especialitats en què exercisquen la seua labor de suport. Així mateix, participarà activament en les reunions i decisions que l'equip docent convoque com a conseqüència del seguiment i l'avaluació de l'alumnat, així com en les activitats establides en la programació general anual del centre. En tot cas, l'atenció a l'alumnat per part d'este professorat atendrà al que disposa la normativa vigent en matèria d'organització i funcionament dels conservatoris.  
  
  
Deu. Horaris del personal docent  
De manera subsidiària, el personal docent dels conservatoris dependents de la Generalitat Valenciana es regirà pel que disposa la normativa vigent en matèria d'Educació Secundària, tant en distribució horària com en funcions, mentres no es desplegue normativa pròpia respecte d'això. Així mateix, en aplicació del Decret 73/2012, de 18 de maig, del Consell, a l'horari del personal docent, mentres continue vigent l'excepcionalitat de 20 hores lectives, li serà aplicable la possibilitat de poder contemplar, com a màxim, fins a 6 hores lectives en una mateixa jornada laboral.  
  
Onze. Aplicació de normativa  
En tots aquells aspectes que no es contemplen en la normativa vigent d'ensenyances reglades de Música i Dansa, de manera subsidiària, s'aplicarà allò que s'ha disposat per a les ensenyances d'Educació Secundària.   
  
Dotze. Difusió i supervisió  
Les direccions dels conservatoris i centres autoritzats i la Inspecció d'Educació vetlaran pel compliment de tots els preceptes continguts en esta resolució i n'informaran sobre el contingut als diferents membres de la comunitat educativa. En este sentit, es prestarà especial atenció a les proves d'ingrés i accés, a l'entrada i eixida de la comunitat educativa en els centres, a les programacions didàctiques, al compliment de l'horari per al professorat i alumnat, així com a la vigilància per les condicions òptimes dels espais on es desenrotllen totes les activitats grupals, amb especial atenció a les audicions públiques.